钦定古今图书集成/明伦汇编/官常典/第351卷 > 何玮
## 钦定古今图书集成/明伦汇编/官常典/第351卷 > 何玮

按《元史何伯祥传》：伯祥子玮，始袭父职，知易州，兄行
军千户卒，玮复袭之，镇亳州，从围襄樊，宋将夏贵率
舟师来救，玮时建营于城东北，当其冲，贵兵纵火焚
北关，遂进逼玮。万户脱因不花等呼玮入城，玮曰：“建
功立业，此其时也，何避焉。”乃率其众，誓以死战，开营
门以身先之，贵败走。至元十一年，丞相伯颜受命伐
宋，辟玮为帐前都镇抚。师次阳罗堡，夏贵率战舰列
江上下。玮从元帅阿术率众先渡，诸军继之，贵复败
走，宋丞相贾似道率舟师拒于丁家洲。玮将勇敢士出战，夺舟千馀艘，似道遁去。授武德将军、管军总管，
佩金虎符。宋既平，进怀远大将军、太平路军民达鲁
花赤。俄陞昭勇大将军、行户部尚书、两淮都转运使。
至元十八年，擢参议中书省事。二十年，擢为江浙按
察使。二十二年，改大名路总管。二十八年，迁湖南宣
慰使。三十一年，拜中书参知政事。时宰执凡十一人，
玮曰：“古者一相专任贤也。今宰执员多，政出多门，转
相疑忌，请损之。”不从，遂乞代。大德四年，授侍御史，以
母病辞。七年，授御史中丞，陈当世要务十条，成宗嘉
纳之。京师孔子庙成，玮言：“唐、虞、三代国都闾巷，莫不
有学。今孔庙既成，宜建国学于其侧。”从之。赛典赤八
都高等还自贬所复相位。玮言奸党不可复用，宜选
正人以居庙堂，帝深然之。监察御史郭章劾郎中哈
剌哈孙受赃具服，而哈剌哈孙密结权要，以枉问诬
章。玮率台臣入奏，辩论剀切，章遂得释。九年冬，将有
事于南郊，议配享。玮曰：“严父配天，万世不易。”不果行。
成宗崩，丞相阿忽台奉皇后旨，集廷臣议祔庙及摄
政事，玮难之。阿忽台变色曰：“中丞谓不可行，独不畏
死耶？”众皆色惧。玮从容曰：“死畏不义耳。苟死于义，夫
复何畏。”未几，以疾去位。武宗即位于上都，授太子副
詹事，遣使促使就职，复遥授平章政事，商议中书省
事。武宗至自上都，临朝问曰：“孰为何中丞？”玮出拜，帝
曰：“朕知卿能以忠直为国，朕有不逮，卿当勉辅。”至大
元年，迁太子詹事，兼卫率使。俄拜中书左丞，仍平章
政事，商议中书省事。未几，擢河南行省平章政事，佩
金虎符，提调屯田事。帝召至榻前，面谕曰：“汴省事重，
屯田久废，卿当为国竭力。”赐黑貂裘一、锦衣二袭。玮
至汴，建诸葛亮祠，立书院，以地三千亩赡之。三年，改
河南行尚书省平章政事，卒。赠太傅、开府仪同三司、
上柱国，追封梁国公，谥文正。